钦定古今图书集成/明伦汇编/交谊典/第053卷 > 范竹溪集 > 《曲水诗序》南齐·王融
## 钦定古今图书集成/明伦汇编/交谊典/第053卷 > 范竹溪集 > 《曲水诗序》南齐·王融

臣闻“《出豫》为象”，钧天之乐张焉；时乘既位，御气之驾
翔焉。是以得一奉宸，逍遥襄城之域；体元则大，怅望
姑射之阿。然窅眇寂寥，其独适者也。至如夏后两龙，
载驱璿台之上；穆满八骏，如舞瑶水之阴。亦有飨云，
固不与万民共也。我大齐之握机创历，诞命建家，接
礼贰宫，考庸太室，幽明献期，雷风通飨，昭华之珍既
徙，延喜之玉攸归。革宋受天，保生万国，度邑静鹿丘
之叹，迁鼎息大坰之惭，绍清和于帝猷，联显懿于王
表，骏发开其远祥，《定尔》固其洪业。皇帝体膺上圣，运
锺下武，冠五行之秀气，迈三代之英风，昭章云汉，晖
丽日月，牢笼天地，弹压山川。设神理以景俗，敷文化
以柔远，泽普氾而无私，法含弘而不杀。犹且具明废
寝，昃晷忘餐，念负重于春冰，怀御奔于秋驾。可谓巍
巍弗与，荡荡谁名？秉灵图而非泰，涉孟门其何险？储
后睿哲在躬，妙善居质，内积和顺，外发英华，斧藻至
德，琢磨令范，言炳丹青，道润金璧。出龙楼而问竖，入
虎闱而齿胄，爱敬尽于一人，光耀究于四海。若夫族
茂麟趾，宗固磐石，跨蹍昌姬，韬轶炎汉。元宰比肩于
尚父，中铉继踵乎周南。分陕流勿翦之欢，来仕允克
施之誉，莫不如珪如璋，令闻令望。朱茀斯皇室家君
王者也。本枝之盛如此，稽古之政如彼。用能免群生
于汤火，纳百姓于休和。草莱乐业，守屏称事，引镜皆明目，临池无洗耳。沈冥之怨既缺，薖轴之疾已消。兴
廉举孝，岁时于外；府署行议年，日夕于中甸。协律总
章之司，序伦正俗；崇文成均之职，导德齐礼。挈壶宣
夜，辨气朔于灵台；书笏珥彤，纪言事于仙室。褰帷断
裳，危冠空履之吏；彯摇武猛，扛鼎揭旗之士。勤恤民
隐，纠逖王慝，射集隼于高墉，缴大风于长隧。不仁者
远，维道斯行，谗莠蔑闻，攘争掩息。稀鸣桴于砥路，鞠
茂草于圜扉。耆年阙市井之游，稚齿丰车马之好。官
邻昭泰，荒憬清夷，侮食来王，左言入侍。离身反踵之
君，髽首贯胸之长，屈膝厥角，请受缨縻。文钺碧砮之
琛，奇干善芳之赋，纨牛露犬之玩，乘黄兹白之驷，盈
衍储邸，充牣郊虞，匦牍相寻，鞮译无旷。一尉候于西
东，合车书于南北。畅毂埋辚辚之辙，緌旌卷悠悠之
斾。四方无拂，五戎不距，偃革辞轩，锁金罢刃。天瑞降，
地符升，泽，马来器车，出紫脱华，朱英秀佞枝，植历草
滋，云润星晖，风扬月至，江海呈象，龟龙载文。方握河
沉璧，封山纪石，迈三五而不追，践八九之遥迹。功既
成矣，世既贞矣，“信可以优游暇豫，作乐崇德”者欤？于
时青岛司开，条风发岁，粤上斯已，惟暮之春，同律克
和，树草自乐。禊饮之日在兹，风舞之情咸荡。去肃表
乎时训，行庆动于天瞩。载怀平圃，乃眷芳林。芳林园
者，福地奧区之凑，丹陵若水之旧。殷殷均乎姚泽，膴
膴尚于周原，狭丰邑之未宏，陋谯居之犹褊。求中和
而经处，揆景纬以裁基。飞观神行，虚檐云构。离房乍
设，层楼间起，负朝阳而抗殿，跨灵沼而浮荣，镜文虹
于绮疏，浸兰泉于玉砌，幽幽丛薄，秩秩斯于曲拂邅，
回，潺湲径。复新萍泛沚，华桐发岫，杂天采于柔荑，乱
嘤声于绵羽。禁轩承幸，清宫俟宴，缇帷宿置，㡩幕宵
悬。既而灭宿澄霞，登光辨色，戒道执殳，展𫐉效驾，徐
銮警节明锺，畅音，七萃连镳，九斿，齐轨建旗拂蜺，扬
葭振木，鱼甲烟聚，贝胄星罗。重英曲瑵之饰，绝景追
风之骑，昭灼甄部，驵骏函列，虎视龙超，雷骇电逝，轰
轰隐隐，纷纷轸轸，羌难得而称计。尔乃回舆驻罕，岳
镇渊渟，睟容有穆，宾仪式序。授几肆筵，因流波而成
次；蕙肴芳醴，任激水而推移。葆佾陈阶，金匏在席，戚
奏翘舞，籥动邠诗，召《鸣鸟》于《弇州》，追伶伦于《嶰谷》。发
参差于《王子》，传妙靡于《帝江》。正歌有阕，羽觞无算。上
陈景福之赐，下献南山之寿。信凯䜩之在藻，知和乐
于食苹。桑榆之阴不居，草露之滋方渥。有诏曰：“今日
嘉会，咸可赋诗。”凡四十有五人，其辞云尔。